CELEX: E2021P0004
Language: da
Date: 2021-07-09 00:00:00
Title: Sag anlagt den 9. juli 2021 af SÝN hf. mod EFTA-Tilsynsmyndigheden (Sag E-4/21) 2021/C 343/10

26.8.2021   
            
            
               DA
            
            
               Den Europæiske Unions Tidende
            
            
               C 343/29
            
         
      Sag anlagt den 9. juli 2021 af SÝN hf. mod EFTA-Tilsynsmyndigheden
      (Sag E-4/21)
      (2021/C 343/10)
      SÝN hf. har ved advokat Dóra Sif Tynes, advokatfirmaet ADVEL, Kalkofnsvegur 2, 101 Reykjavik, Island, den 9. juli 2021 anlagt sag mod EFTA-Tilsynsmyndigheden ved EFTA-Domstolen.
      SÝN hf. har nedlagt følgende påstande:
      
                  1.
               
               
                  EFTA-Tilsynsmyndighedens beslutning nr. 023/21/COL af 26. marts 2021 vedrørende Støtte til Farice ehf. til investeringer i et tredje undersøisk kabel annulleres.
               
            
                  2.
               
               
                  EFTA-Tilsynsmyndigheden tilpligtes at betale alle sagens omkostninger.
               
            Retlige og faktiske omstændigheder samt søgsmålsgrunde:
      
                  —
               
               
                  Sýn (»sagsøgeren«) er en virksomhed inden for elektronisk kommunikation og medier, der er aktiv på alle telekommunikations- og transmissionsmarkeder i Island, og som har registreret forretningsadresse på Suðurlandsbraut 8 i Reykjavik. Virksomheden sporer sine rødder til oprettelsen af Íslandssími hf. og Tal hf. i slutningen af 90’erne efter liberaliseringen af udbuddet af teletjenester i Island. Sagsøger udbyder omfattende elektroniske kommunikationstjenester, herunder levering af datacentertjenester, under varemærket Vodafone, der er omfattet af en partnerskabsaftale med Vodafone Group plc.
               
            
                  —
               
               
                  Farice hf. blev oprettet i 2002 af islandske og færøske parter med det formål at forberede, opbygge og drive et undersøisk elektronisk kabelsystem, der sikrer international konnektivitet mellem Island, Færøerne og Det Forenede Kongerige.
               
            
                  —
               
               
                  Denne sag drejer sig om et annullationssøgsmål til prøvelse af EFTA-Tilsynsmyndighedens beslutning nr. 023/21/COL (herefter »den anfægtede beslutning«). Den anfægtede beslutning blev vedtaget den 26. marts 2021 efter en anmeldelse fra de islandske myndigheder, der blev indgivet den 23. marts 2021.
               
            
                  —
               
               
                  Sagsøger har nedlagt påstand om annullation af den anfægtede beslutning med den begrundelse, at EFTA-Tilsynsmyndigheden har:
                  
                              —
                           
                           
                              Misligholdt sin forpligtelse til at indlede den formelle undersøgelsesprocedure i henhold til artikel 1, stk. 2, i del I i protokol 3 til aftalen mellem EFTA-staterne om oprettelse af en tilsynsmyndighed og en domstol (»tilsyns- og domstolsaftalen«), da den burde have næret tvivl om foranstaltningens forenelighed med EØS-aftalen.
                           
                        
                              —
                           
                           
                              Har tilsidesat sine forpligtelser i henhold til artikel 16 i tilsyns- og domstolsaftalen om at give en tilstrækkelig begrundelse.